โรดโชว์ฮ่องกงฉลุย
ฝรั่งเชื่อแหล่งเงินกู้โครงการสาธารณูปโภคโชคดีครม.อนุมัติพรบ.2 ล้านล้าน
4 มี.ค. 2556

ฝรั่งเชื่อแหล่งเงินกู้โครงการสาธารณูปโภคโชคดีครม.อนุมัติพรบ.2 ล้านล้าน
“ไพบูลย์” ระบุผลโรดโชว์สำเร็จด้วยดี พ.ร.บ.เงินกู้โครงการใหญ่ผ่านต่างชาติมั่นใจลงทุนไทยฉลุย 
นายไพบูลย์ นลินทรางกูร ประธานกรรมการ สภาธุรกิจตลาดทุนไทย เปิดเผยภายหลังการร่วมเดินทางไปพบ “นักลงทุนต่างประเทศในฮ่องกง กับนายกรัฐมนตรี เมื่อวันที่ 26 ก.พ.ที่ผ่านมาว่านักลงทุนต่างประเทศมีความมั่นใจต่อการลงทุนในโครงสร้างพื้นฐานของประเทศไทยเพิ่มขึ้น เมื่อได้ฟังข้อมูลจาก น.ส.ยิ่งลักษณ์ ชินวัตร นายกรัฐมนตรีโดยตรง เพราะนักลงทุนเหล่านี้ได้ยินข่าวถึงแผนลงทุนโครงสร้างพื้นฐานของไทย แต่ก็ไม่มั่นใจว่าจะโครงการลงทุนจะเป็นไปตามที่ตั้งใจ เพราะในอดีตที่ผ่านมาประเทศไทยมีการประกาศแผนลงทุนก็จริง แต่ไม่ประสบผลสำเร็จตามที่ตั้งใจไว้และมีความล่าช้าด้านการลงทุนอย่างมาก 
คำถามที่สำคัญคือแหล่งของเงินทุน ซึ่งได้ตอบไปว่าจะใช้เงินกู้บางส่วน พร้อมกับดึงให้ภาคเอกชนเข้ามาร่วมทุน 
ทั้งนี้ ที่ประชุมคณะรัฐมนตรี (ครม.) เมื่อวันที่ 27 ก.พ. ช่วงจังหวะเดียวกับที่รัฐบาลไทยไปนำเสนอข้อมูลที่ฮ่องกงได้มีมติเห็นชอบร่าง พ.ร.บ.ให้อำนาจกระทรวงการคลังกู้เงินเพื่อลงทุนในโครงสร้างพื้นฐานด้านการขนส่งของประเทศวงเงิน 2 ล้านล้านบาท และเห็นชอบยุทธศาสตร์พัฒนาระบบคมนาคมขนส่งของประเทศ เพื่อลดต้นทุนของภาคเอกชนที่เสนอให้กระทรวงคมนาคมพิจารณารายละเอียดของโครงการลงทุนและให้สำนักบริหารหนี้สาธารณะ (สบน.) พิจารณาความพร้อมในการจัดหาแหล่งเงินทุน
นายชัชชาติ สิทธิพันธุ์ รมว.คมนาคม กล่าวว่า ต้องใช้เงินลงทุนด้านโครงสร้างพื้นฐานมากถึง 4.8 ล้านล้านบาท แบ่งเป็นโครงการที่อยู่ใน พ.ร.บ.เงินกู้ 2 ล้านล้านบาท ที่เหลือเป็นงบประมาณเฉลี่ยปีละ 20% หรือ 4 แสนล้านบาทรวม 7 ปี เป็นเงินลงทุน 2.8 ล้านล้านบาท
นายไพบูลย์ กล่าวว่า หลังจากนี้คงจะมีการไปให้ข้อมูลเพื่อสร้างความเชื่อมั่นกับนักลงทุนต่างชาติอีก เพราะการให้ข้อมูลเพียงฮ่องกงเพียงแห่งเดียวไม่เพียงพอ หากเป็นประเทศในกลุ่มเอเชียคงจะเป็นสิงคโปร์และญี่ปุ่น และหากเป็นทางฝั่งยุโรปคงจะเป็นเมืองใหญ่ เช่นเยอรมนี เป็นต้น ทั้งนี้ต้องดูกำหนดการของนายกรัฐมนตรี 
นายไพบูลย์ มีความเห็นว่า นักลงทุนต่างชาติน่าจะมีความเชื่อมั่นมากขึ้น และจะทำให้ตลาดหุ้นไทยเป็นที่น่าสนใจและคงเห็นเม็ดเงินไหลเข้าลงทุนมากขึ้น แต่จะเป็นช่วงเวลาใดนั้นขึ้นอยู่กับการลงทุนของกองทุนแต่ละแห่งที่มีกลยุทธ์แตกต่างกันไป แม้ว่าระยะที่ผ่านมานักลงทุนต่างชาติ จะมีการขายทำกำไรหุ้นไทยออกมา 
พ.ร.บ.เงินกู้ 2 ล้านล้านบาท จะเน้นการลงทุนปรับเปลี่ยนการขนส่งทางถนนสู่การขนส่งที่มีต้นทุนต่ำปรับปรุงโครงข่ายทางรถไฟที่มีอยู่ เพิ่มความสะดวกในการเดินทางและขนส่งไปสู่เมืองศูนย์กลางของประเทศและเชื่อมโยงประเทศเพื่อนบ้าน ก่อสร้างรถไฟความเร็วสูง 10 สายสร้างมอเตอร์เวย์
นางอาภาภรณ์ แสวงพรรค ผู้อำนวยการอาวุโส ฝ่ายวิเคราะห์หลักทรัพย์บริษัทหลักทรัพย์ (บล.) ดีบีเอส วิคเคอร์ส แนะนำว่า เป็นข่าวดีต่อกลุ่มรับเหมาก่อสร้างและวัสดุก่อสร้างที่มีเงินทุนสูงไม่มีความเสี่ยงต่อการเพิ่มทุน ดังนั้นจึงแนะนำซื้อหุ้น บริษัท ซิโนไทย เอ็นจีเนียริ่ง แอนด์ คอนสตรัคชั่น (STEC) และบริษัท เอสทีพีไอ (STPI) ที่ฐานะมีเงินสดสุทธิรองลงมา คือ บริษัท ช.การช่าง (CK) ที่ได้มีการปรับโครงสร้างงบดุลลดสัดส่วนหนี้สินต่อทุนด้วยการขายเงินลงทุนบางส่วนออกไป